KIRJALLINEN KYSYMYS E-2653/01 esittäjä(t): Frank Vanhecke (TDI) komissiolle. Terrorismin vastainen taistelu.



Virallinen lehti nro 115 E , 16/05/2002 s. 0140 - 0141



KIRJALLINEN KYSYMYS E-2653/01 esittäjä(t): Frank Vanhecke (TDI) komissiolle (1. lokakuuta 2001) Aihe: Terrorismin vastainen taistelu Vastareaktiona terrorismin lisääntymiselle Euroopassa ja koko maailmassa ja erityisesti äskettäisten Yhdysvaltojen tapahtumien jälkeen Euroopan parlamentti, komissio ja neuvosto ovat ilmoittaneet hyväksyvänsä pian uusia lainsäädäntötoimia terrorismin torjumiseksi. Oikeudellinen säännöstö, joka unionilla on tällä hetkellä käytössä, on kuitenkin jo hyvin laaja: päätöslauselmia, suosituksia, sopimuksia, julistuksia, peruskirjoja jne., on jo hyvin paljon ja päällekkäisyyttä esiintyy useasti. Parlamentissa keskusteltiin jokin aika sitten Watsonin mietinnöstä ja sen suositusluonnoksessa viitattiin niinkin moneen kuin 52:een tekstiin. Aikooko komissio tehdä jotain sopimusten ja julistusten liialliselle määrälle, jotta saataisiin aikaan tehokas ja hyvin järjestelty tekstien perusrunko? Aikooko komissio virtaviivaistaa ja kodifioida tekstejä kokonaisuudessaan? Jos näin on, missä aikataulussa se aikoo näin tehdä? António Vitorinon komission puolesta antama vastaus (30. lokakuuta 2001) Komissio esitti Brysselissä 20. syyskuuta 2001 pidetyssä ylimääräisessä oikeus- ja sisäasioiden neuvostossa kaksi ehdotusta: - Ehdotus puitepäätökseksi terrorismin torjumisesta(1) perustuu Euroopan unionista tehdyn sopimuksen 34 artiklan 2 kohdan b alakohtaan. Sen tarkoituksena on laatia terrorismiin liittyvää rikostunnusmerkistöä ja seuraamuksia koskevat vähimmäissäännöt Euroopan unionista tehdyn sopimuksen 31 artiklan e alakohdan täytäntöönpanoa varten. Ehdotuksessa on myös säännöksiä oikeudellisen yhteistyön helpottamisesta. Ehdotus sisältyy tulostauluun, jonka avulla seurataan vapauteen, turvallisuuteen ja oikeuteen perustuvan alueen toteutumista Euroopan unionissa. Tulostaulun tuorein versio on toukokuulta 2001(2). Ehdotuksessa esitetään kattava luettelo rikoksista, joita on pidettävä terroritekoina. Tässä yhteydessä luetellaan myös terroristiryhmien jäsenyyteen liittyvät rikokset. Jäsenvaltiot velvoitetaan varmistamaan, että tällaisista rikoksista määrätään samat rangaistukset kuin terroriteoista. - Ehdotus puitepäätökseksi eurooppalaisesta pidätysmääräyksestä ja jäsenvaltioiden välisistä luovuttamismenettelyistä(3). Eurooppalaisen pidätysmääräyksen perusteella henkilö voidaan pakkosiirtää yhdestä jäsenvaltiosta toiseen. Eurooppalaista pidätysmääräystä koskeva ehdotus mainitaan niin ikään tulostaulussa, jonka avulla seurataan vapauteen, turvallisuuteen ja oikeuteen perustuvan alueen toteutumista Euroopan unionissa. Komissio ehdotti horisontaalista järjestelmää, joka korvaisi nykyisen luovutusmenettelyn kokonaisuudessaan eikä rajoittuisi vain tiettyihin rikoksiin. Järjestely perustuu tuomioistuinten päätösten molemminpuoliseen tunnustamiseen. Perusajatuksena on, että kun jonkin jäsenvaltion viranomainen vaatii tietyn henkilön luovuttamista joko lainvoimaisen tuomion perusteella tai siksi, että häntä vastaan on aloitettu rikosoikeudellinen menettely, viranomaisen päätös on tunnustettava ja pantava täytäntöön kaikkialla unionin alueella. Nämä komission ehdotukset ovat konkreettinen osoitus siitä, että arvoisan parlamentinjäsenen mainitsemassa päätöslauselmassa luetellut poliittiset julistukset, suositukset ja päätökset pyritään muuttamaan lainsäädännöksi. Näin komissio on pukenut poliittiset tavoitteet lainsäädännön muotoon laatimalla niitä koskevan säädösehdotuksen. Aikataulusta voidaan mainita, että 20. syyskuuta 2001 kokoontunut oikeus- ja sisäasioiden neuvosto kehotti Euroopan unionista tehdyn sopimuksen 36 artiklan mukaista johtavien virkamiesten komiteaa viipymättä tarkastelemaan perusteellisesti näitä kahta ehdotusta, jotta neuvosto voisi päästä niistä poliittiseen yhteisymmärrykseen istunnossaan 6. ja 7. joulukuuta 2001. Eurooppa-neuvosto hyväksyi 21. syyskuuta 2001 pidetyssä ylimääräisessä kokouksessaan eurooppalaisen pidätysmääräyksen käyttöönoton ja terrorismin yhteisen määritelmän laatimisen. Eurooppalainen pidätysmääräys korvaa rikoksen johdosta tapahtuvan luovuttamisen jäsenvaltioiden välillä, koska menettely ei nykyisellään vastaa jäsenvaltioiden välisen yhdentymisen ja luottamuksen tasoa. Eurooppalaisen pidätysmääräyksen perusteella henkilöt voidaan luovuttaa suoraan oikeusviranomaisilta toisille. Samalla voidaan kuitenkin taata perusoikeuksien ja -vapauksien toteutuminen. Lisäksi Eurooppa-neuvosto kehotti oikeus- ja sisäasiain neuvostoa valmistelemaan poliittista yhteisymmärrystä ja määrittelemään tarvittavat järjestelyt kiirellisesti ja viimeistään 6. ja 7. joulukuuta 2001 pidettävässä kokouksessa. (1) KOM(2001) 521 lopullinen. (2) KOM(2001) 278 lopullinen. (3) KOM(2001) 522 lopullinen.